
ПРАВИЛНИК
ЗА УСЛОВИЯТА, РЕДА И КРИТЕРИИТЕ ЗА ПРЕДОСТАВЯНЕ НА ФИНАНСОВИ СРЕДСТВА ЗА СЪФИНАНСИРАНЕ НА КУЛТУРНИ ПРОЕКТИ НА ТЕРИТОРИЯТА НА ОБЩИНА БУРГАС

[bookmark: _GoBack]Приет с решение на Общински съвет-Бургас по т.24, Протокол № 26/23.07.2013 г.; изменен и допълнен: по т.28, Протокол № 27/24.09.2013 г.; по т.13, Протокол №7/26.01.2016 г.; по т.3, Протокол №24/28.02.2017 г.; по т.6, Протокол №26/25.04.2017 г.; по т.6, Протокол №16/24.11.2020 г.; по т.5, Протокол №22/26.05.2021 г.; отменен с решение по т.5 от Протокол №25/28.09.2021 г.
І. ОБЩИ ПОЛОЖЕНИЯ
Чл. 1. (изм. Протокол №16/24.11.2020 г.) С този правилник се определят условията, редът и критериите за предоставяне на финансови средства от бюджета на Община Бургас, за реализиране на културни проекти на територията на Община Бургас, които не са включени в Културния календар на общината и се реализират от организации и артисти на свободна практика от Община Бургас или от друго населено място в страната, при условие, че последните, при осъществяването на проекта ще включат творци, развиващи културна дейност на територията на Община Бургас.
Чл. 2. Предоставянето на финансови средства има за цел да подкрепи и стимулира създаването на културен продукт и реализирането на културни събития, съответстващи Стратегията на Община Бургас за развитие на културата, с оглед изпълнение на следните задачи:
1. подпомагане на културни институти, творчески формации, индивидуални професионални творци,  сдружения и организации – в това число и организации с нестопанска цел в създаването, разпространението и промотирането на произведения от различните видове изкуства;
2. насърчаване развитието на конкурентноспособен културен продукт чрез равнопоставеност на различните субекти, прозрачност и конкурсно начало;
3. стимулиране  развитието на гражданската инициатива в областта на културата и изкуството;
4. стимулиране  въвеждането на иновативни практики в създаването и разпространението на културния продукт;
5. стимулиране въвеждането на съвременни образователни практики, насочени насочени към развитието на аудитории в областта на културата;
6. насърчаване международните контакти и обмен в областта на културата и изкуството;
7. подкрепа на инициативи, съответстващи на изпълнението на Стратегията на Община Бургас за развитие на културата.
Чл. 3. Годишният размер на средствата за подкрепа на проекти в областта на изкуството и културата се  определят и приемат ежегодно от Общински съвет с бюджета на Община Бургас. Финансовите средства се предоставят след провеждане на конкурс, проведен по реда и при условията на този правилник, като до участие се допускат проекти, допринасящи за осъществяване една и/или няколко от следните цели:
1. Създаване, съхраняване и разпространение на произведения на изкуството и културата;
2. Промотиране на културни продукти;
3. Образователни и обучителни инициативи в областта на изкуството и културата
4. Проекти, представляващи или използващи експериментални форми в изкуствата;
5. Артистични проекти в нестандартни пространства или иновативна интерпретация на познати такива;
6. Културен обмен на национално и международно ниво.

ІІ. УСЛОВИЯ ЗА ФИНАНСОВО ПОДПОМАГАНЕ

Чл. 4. По реда на този правилник, Община Бургас подпомага осъществяването на културни проекти, които отговарят на следните условия:
1. Ще се представят за първи път на територията на Община Бургас, освен в случаите на мултиплицирани издания на дългогодишни проекти.
2. (изм. Протокол №16/24.11.2020 г.) Организатор, който е културна организация, по смисъла на Закона за закрила и развитие на културата или индивидуален артист на свободна практика, развиващ културна дейност в Бургас или от друго населено място в страната, при условие че последните, при осъществяването на проекта ще включат творци, развиващи културна дейност на територията на Община Бургас.
1.      3. (изм. Протокол №16/24.11.2020 г.) Организаторът участва в реализирането на проекта с не по-малко от 20% от стойността му. В тази стойност  влизат задължително и очакваните приходи, получени от продажбата на билети, като част от общия бюджет за съответното събитие по проекта, който организаторът подава до експертната комисия.
2.      4. Предоставените от общината средства ще се разходват за:
а. възнаграждения на екипи по реализацията на проекта
б. изработване на рекламни и информационни материали
в. административни разходи, но не повече от 5% от предоставената сума
г. транспортни и командировъчни разходи
д. наем на зали и оборудване
е. други, присъщи за реализацията на проекта разходи
Чл. 5. (1) До участие не се допускат проекти, подадени от лица, които:
1. са в ликвидация или са в производство по несъстоятелност;
2. имат финансови задължения към държавата или Община Бургас, установени с влязъл в сила акт на компетентен орган, освен ако компетентен орган е допуснал разсрочване на задълженията;
3. са осъдени с влязла в сила присъда за престъпление против собствеността, освен ако са реабилитирани;
4. са подпомагани за същия проект по други програми на общината и/или друг финансиращ орган, освен в случаите на мултиплицирани издания на мащабни проекти
5. не са изпълнили условия по предходно финансиране;
    (2) Изискванията по ал.1, т. 3 се отнасят и за лицата, представляващи кандидатстващата организация.
	(3) (нова, Протокол №24/28.02.2017 г.; изм. Протокол №26/25.04.2017 г.) Липсата на обстоятелствата по чл. 5 ал. 1, т. 1-3 се декларира от кандидата при подаване на проектното предложение. Кандидат, чието проектно предложение е одобрено за финансиране, е длъжен в срок от четиринадесет дни от публикуване на Решението на Експертната комисия на сайта на Общински съвет – Бургас и на Община Бургас, раздел Култура да предостави надлежните документи удостоверяващи липсата на обстоятелствата по чл. 5 ал. 1, т. 1-3. В случай, че исканите документи не се предоставят или те не доказват липса на обстоятелствата, класирането на проектното предложение се анулира.
(4) (нова, Протокол №24/28.02.2017 г.) Липсата на обстоятелствата по чл. 5, ал. 1, т. 4-5 се проверяват на ниво оценка на допустимостта от Експертната комисия.
(5) (нова, Протокол №24/28.02.2017 г.) При настъпване на промени по обстоятелствата, удостоверени с документите по чл. 5, ал. 1, кандидатът е длъжен да уведоми Експертната комисия в 7 дневен срок от промяната.
Чл. 6. По реда на този правилник не се финансират дейности, свързани с:
1. индивидуални проекти за обучение и специализация.
2. закупуване на дълготрайни материални активи и оборудване, които не са необходими за пряката реализация на проекта.
3. данъци и такси извън пряко възникналите от дейностите по проекта
4. банкови такси и разходи, свързани с гаранции.
5. разходи, извършени преди сключването на договора за реализацията на проекта.
Чл. 7. (изм. Протокол №16/24.11.2020 г.) Размерът на финансовото подпомагане за проект е не повече от 80% от общата му стойност, съобразено с бюджета на Община Бургас за съответната година.
Чл. 8. (изм. Протокол №24/28.02.2017 г.) (1) Всяка организация или индивидуален артист могат да кандидатстват само с  един проект в една сесия.
(2) Всяка организация или индивидуален артист не могат да кандидатстват по правилника в повече от една сесия за календарната година.

ІІІ. ПОДАВАНЕ НА ПРЕДЛОЖЕНИЯ, РАЗГЛЕЖДАНЕ И ОЦЕНКА НА ПРОЕКТИТЕ

Чл.9. (изм. Протокол №26/25.04.2017 г.) Организационно-административното обслужване на Програмата се извършва от звеното за подпомагане и осигуряване работата на Общинския съвет – Бургас по чл. 29а, ал. 2 от ЗМСМА.
Чл. 10. (изм. Протокол №24/28.02.2017 г.) (1) (изм. Протокол №26/25.04.2017 г.) Лицата, желаещи да получат финансови средства от Община Бургас по реда на този правилник, подават Заявление по образец, придружено с кратка анотация на проекта.
(2) (изм. Протокол №16/24.11.2020 г.) Документите за кандидатстване се подават по електронен път и включват:
1. Формуляр за кандидатстване и попълнен образец  на Бюджет на проекта;
2. Доказателства, удостоверяващи обстоятелствата по чл. 4, т. 2 от настоящия правилник – Съдебна регистрация за юридически лица и творческа автобиография за физически лица;
3. Документи, удостоверяващи осигурено съфинансиране, в случай, че има такова;
4. Декларация, удостоверяваща нефинансов принос в проекта, ако има такъв;
5. Писма за подкрепа от партньорски организации или специалисти в областта на изкуствата и културата, в случай, че има такива;
6. Допълнителна информация по проекта, за която не е предвидено място във Формуляра за кандидатстване;
7. Други документи, по преценка на кандидата.
8. (нова, Протокол №16/24.11.2020 г.) Кандидатите, изрично посочват в документацията, желанието си да представят лично проекта си пред комисията в деня на заседанието по оценка.
Чл. 11. (изм. Протокол №24/28.02.2017 г.; изм. Протокол №26/25.04.2017 г., изм. Протокол №16/24.11.2020 г.) Заявлението и документите за кандидатстване се подават през електронна система на сайта на Общински съвет – Бургас.
Чл. 12. (изм. Протокол №24/28.02.2017 г., изм. Протокол №16/24.11.2020 г.) Сесиите за приемане на проекти се осъществяват, както следва:
1. Сесия 1 – период за подаване на документи – до 45 дни, считано от първия работен ден на календарната година. Срок за разглеждане на предложенията –  до 10 март. Срок за изпълнение на проектите – до 31 август. 
2. Сесия 2 - период за подаване на документи – до 45 дни, считано от първия работен ден на месец май. Срок за разглеждане на предложенията – до 10 юли. Срок за изпълнение на проектите – до 30 ноември.
     	 Чл. 13. Орган на управление на целевите средства е ЕКСПЕРТНА КОМИСИЯ.
	Чл. 14.  (1) (изм. Протокол №26/25.04.2017 г.) Експертната комисия се състои от 7 членове, от които 5-ма, постоянни, избрани от общински съвет Бургас и 2-ма, посочени за съответната сесия по чл. 12. Постоянните членове на експертната комисията на първото си заседание избират от своя състав председател. 
(2) (изм. Протокол №26/25.04.2017 г.) В състава на експертната комисия се включват:
 1. Трима общински съветници, при възможност представители на Постоянна комисия по култура и читалища дейност, Постоянна комисия по бюджет и финанси и Постоянна комисия по туризъм, и двама представители на държавни и/или общински културни институции, избрани от Общински съвет – Бургас.“ 
2. Един външен консултант – представител на творчески съюз, неправителствена организация или професионален творец на свободна практика от Бургас, посочен с писмено предложение от нестопански организации в областта на изкуствата и културата и индивидуални артисти от Бургас до председателя на комисията.“
3. Един външен експерт – специалист в сферата на изкуствата, културата, културния мениджмънт, културната политика от национална величина, посочен с писмено предложение от нестопански организации в областта на изкуствата и културата и индивидуални артисти от Бургас, до председателя на комисията.  
(3) (изм. Протокол №26/25.04.2017 г.) Членовете на комисията по ал. 2, т. 2 и т. 3 се назначават със заповед на Кмета на Община Бургас, по предложение на постоянните членове на експертната комисия. 
(4) (изм. Протокол №26/25.04.2017 г.) Постоянният състав на експертната комисия оповестява изборът на външни консултанти и експерти при обявяване на всяка проектна сесия.
(5) (изм. Протокол №26/25.04.2017 г.) По предложение на Експертната комисия Кметът може да назначи допълнителни експерти за оценка на специфични области в проектните предложения.
(6) (изм. Протокол №26/25.04.2017 г.) Поканените за участие в комисията експерти нямат право да участват с проект в сесията, която оценяват. 
(7) (изм. Протокол №26/25.04.2017 г.) Поканените външни експерти не могат да бъдат членове на комисията в две или повече последователни сесии.
Чл. 15. (1) Членове на експертната комисията и привлечените външни експерти за оценка на проектите не могат да бъдат лица, които са:
	1. съдружници, членове на управителни или контролни органи на юридически лица, подали документи за участие в процедурата; 
	2. свързани лица или такива, които имат родствени отношения по права или съребрена линия; 
	3. при които е налице конфликт на интереси; 
         (2) За наличието или липсата на обстоятелства по ал.1 членовете на експертната комисията подписват декларация след получаване на списъка с участниците и на всеки етап от процедурата, в случай, че настъпи промяна в декларираните обстоятелства.
    (3) Членовете на комисията и консултантите са длъжни да пазят в тайна обстоятелствата, които са узнали във връзка със своята работа в комисията.
	Чл. 16.  (1) Експертната комисия:
	1. заседава при кворум 2/3 от общия състав на комисията и взема решения с обикновено мнозинство.
     2. приема и представя в Общински съвет годишния отчет за финансираните  проекти.
3. взема решения с обикновено мнозинство по всички други възникнали, но нерешени в настоящия правилник въпроси.
4. При необходимост от уточнение или коментар по параметрите на кандидатстващ по програмата проект, Експертната комисия може да изиска среща с ръководителя или упълномощен представител на проекта в рамките на 5 работни дни след заседанието на комисията.
5. (нова,  Протокол №16/24.11.2020 г.) взима решение на първото си заседание за допускане на кандидатите, заявили лично представяне на проекта си пред комисията в деня на оценяването. Експертната комисия изработва вътрешни правила за работа, в които се регламентират условията за представянето на проектите.
Чл. 17. (1) Класирането на проектите се извършва в срок до 20 дни след крайния срок за подаване на проектите.
	(2) Класирането на проектите се извършва съгласно одобрената и обявена методика за оценяване на проектите.
Чл. 18. (1) Комисията изготвя протокол с писмено становище за всяко проектно предложение на база критериите, приети с този правилник.
(2) В Протокола се отразява резултатът от извършената оценка, критериите за класирането на предложените проекти, както и мотивите за корекции или редукции на бюджетите на проектите, когато такива са извършвани.
(3) В протокола задължително се описва редът на извършването на оценката, мотивите за класирането на проектите и списъкът на одобрените проекти.
(4) Протоколът се подписва от всички членове на Експертната комисия.
Чл. 19. (изм. Протокол №16/24.11.2020 г.) В срок от 7 дни от заседанието, комисията представя на Кмета на Община Бургас или на упълномощено от него лице, протокола с класирането на проектните предложения за утвърждаване.
Чл. 20. (изм. Протокол №26/25.04.2017 г., изм. Протокол №16/24.11.2020 г.) В срок до 10 дена след обявяване на резултатите всеки кандидат може да се запознае с таблицата за оценка на своето проектно предложение и/или становището на комисията по своето проектно предложение.
Чл. 21. (изм. Протокол №16/24.11.2020 г.) Списъкът с одобрените за финансиране проекти се публикува на електронната страница на Община Бургас и на Общински съвет – Бургас.
Чл. 22.  (изм. Протокол №16/24.11.2020 г.) В срок до 20 дни след обявяването на резултатите, Кметът на Община Бургас или упълномощено от него лице, сключва договори с организациите или артистите, чиито проектни предложения са одобрени за финансиране по програмата.

ІV. КРИТЕРИИ ЗА КЛАСИРАНЕ НА ПРОЕКТИТЕ И РАЗПРЕДЕЛЕНИЕ НА СРЕДСТВАТА

Чл. 23. Оценката на проектните предложения се извършва по следните критерии:

	КРИТЕРИИ
	Максимален брой точки

	Технически критерии
	 

	Организационна и техническа обезспеченост /човешки ресурс, техника, инфраструктура и др./
	5

	Постижимост на поставените цели
	5

	План за реализация на проекта
	5

	Художествени критерии
	 

	Оригинална творческа концепция
	10

	Иновативност
	10

	Художествена стойност
	10

	 
	 



Чл. 24. Всеки член на комисията оценява индивидуално кандидатстващите проекти по таблицата с критерии, като максималният брой точки за един проект може да бъде 45.
Чл. 25. Общата сума за финансиране на проекти за всяка сесия, утвърдена с бюджета на Община Бургас за текущата година, се разпределя от експертната комисия по реда на класирането на проектите, съобразно  заявените от кандидатите бюджети.
Чл. 26. (изм. Протокол №16/24.11.2020 г.) Община Бургас превежда по сметката на одобрените кандидати 70% от одобрената за финансиране сума до 20 дни след подписване на договорите за финансиране. Останалите 30%  от одобрената за финансиране сума се превежда в срок от 20 дни след успешното приключване на проекта и одобрени финансов и съдържателен отчети от постоянната експертна комисия.
Чл. 27. Всяка организация, която е одобрена за финансиране по Програмата е задължена да отпечата логото на Община Бургас във всички рекламни материали по проекта и да изпише „Проектът е финансиран със съдействието на Община Бургас”.

V. 	СКЛЮЧВАНЕ НА ДОГОВОР ЗА ФИНАНСИРАНЕ НА ПРОЕКТ, МОНИТОРИНГ И ОТЧЕТНОСТ

Чл. 28.  Условията за финансово подпомагане от Община Бургас по реда на този правилник и тяхното отчитане се уреждат с договора.
Чл. 29. Получателят на финансирането:
1. отговаря за цялостното изпълнение на проекта;
2. отговаря за добросъвестното изпълнение и незабавно информира Председателя на експертната комисия за възникнали злоупотреби и/или съществени промени на проектното предложение.
	3. по ясен начин указва, че финансирането на проекта се осъществява с подкрепата на Община Бургас.
	4. участва в приемането на дейностите по проекта.
	5. съдейства за извършването на проучвания за резултатите от изпълнението на проекта.
Чл. 30. Експертната комисия осъществява качествен контрол върху реализацията на финансираните проекти като попълва бланка за оценка на проекта в срок от 1 месец след неговата реализация.
Чл. 31. (1) Финансираната по реда на настоящия правилник организация или индивидуален артист се задължава да предостави Съдържателен отчет и Финансов отчет по проекта в рамките на 1 месец след неговото приключване.
(2) Съдържателният отчет включва описание на протичането на проекта и постигнатите резултати, въз основа на заложените в проектното предложение цели, като включва описание на извършените дейности, настъпилите промени /ако има такива/ причините за тях и как са били преодолени, постигнатите резултати и индикатори за оценка изпълнението на проекта /посетеност, обществен отзвук, медийно покритие и т.н./. Към писменото описание се прибавя и илюстративен материал /фотографии, видео, статии в медии и др./
(3) Финансовият отчет включва опис на направените разходи по пера, съгласно перата в бюджета на проектното предложение. Към описа се прилагат копия от всички разходни документи, заверени с „Вярно с оригинала“, печат и подпис на материално отговорното лице на организацията или физическото лице, подало проектното предложение.
Чл. 32. Организациите или артистите, които са получили средства от общинския бюджет отчитат и доказват пред Община Бургас целесъобразността на разходваните средства, съгласно изискванията на Закона за счетоводството и Закона за финансовото управление и контрол в публичния сектор.
Чл. 33. (1) Община Бургас упражнява контрол върху изразходването на средствата, отпуснати от Общината, като има право да изисква всички необходими счетоводни документи, информация за дейността и да извършват проверка на място.
(2) Лица, които са използвали финансовите средства не по предназначение, са длъжни да ги възстановят в пълен размер.
Чл. 34. Изпълнителите на проекта са длъжни да съхраняват документацията за срок от пет години след приключване на изпълнението на проекта.


ПРЕХОДНИ И ЗАКЛЮЧИТЕЛНИ РАЗПОРЕДБИ

 	§1. Настоящият Правилник се приема на основание чл. 21, ал. 2 от Закона за местното самоуправление и местната администрация.

§2. Този Правилник е приет с решение по т. 24 от Протокол № 26/23.07.2013 г. на Общински съвет – Бургас.
	

Преходна и Заключителна разпоредба
към Правилника за изменение и допълнение на Правилника за условията, реда и критериите за предоставяне на финансови средства за съфинансиране на културни проекти на територията на Община Бургас, приета с Решение по т.7 от Протокол №26/25.04.2017 г.

§8. За 2017 г. крайният срок за разглеждане на предложенията от Сесия 1 е 12 май.


Преходна и Заключителна разпоредба
към Правилника за изменение и допълнение на Правилника за условията, реда и критериите за предоставяне на финансови средства за съфинансиране на културни проекти на територията на Община Бургас, приета с Решение по т.6 от Протокол №16/24.11.2020 г.

§14. (изм. Протокол №22/26.05.2021 г.) Разпоредбата на чл. 11 влиза в сила от 04.01.2022 г. 

         

   Председател на Общински съвет – Бургас: 
					                 /Проф. д-р Севдалина Турманова/
           
            Секретар на Община – Бургас:
                                                              /Божидар Кънчев/
